Πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την υιοθέτηση κοινοτικού προγράμματος για τη βελτίωση της λειτουργίας των φορολογικών συστημάτων στην εσωτερική αγορά (πρόγραμμα Fiscalis 2007)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγη

Το άρθρο 12 παράγραφος 3 της απόφασης Fiscalis υποχρεώνει την Επιτροπή να υποβάλει στο Ευρωπαϊκό Κοινοβούλιο και στο Συμβούλιο ανακοίνωση σχετικά με την σκοπιμότητα της συνέχισης του προγράμματος Fiscalis, η οποία συνοδεύεται, εφόσον κριθεί απαραίτητο, από κατάλληλη πρόταση.

Η Επιτροπή αξιολόγησε [1] την λειτουργία του προγράμματος Fiscalis κατά τα τρία πρώτα έτη και θεωρεί ότι οι δραστηριότητες του προγράμματος αποτελούν αξιόλογο επενδυτικό μέσο, και επομένως πρέπει να συνεχιστεί. Τα συστήματα ανταλλαγής πληροφοριών η διαχείριση των οποίων γίνεται στο πλαίσιο του προγράμματος Fiscalis, αποτελούν βασικό παράγοντα για την ομαλή λειτουργία της εσωτερικής αγοράς, και χωρίς αυτά τα αποτελεσματικά συστήματα όπως είναι το σύστημα ανταλλαγής πληροφοριών ΦΠΑ (VIES), τα κράτη μέλη δεν θα είναι σε θέση να εξασφαλίζουν τον έλεγχο των αδασμολόγητων ενδοκοινοτικών προμηθειών εμπορευμάτων. Ενώ τα ουσιαστικά στοιχεία του προγράμματος Fiscalis πρέπει να συνεχίσουν να εφαρμόζονται, είναι αναγκαίο να γίνουν ωστόσο ορισμένες αλλαγές. Για το λόγο αυτό, η Επιτροπή αποφάσισε να προτείνει νέο πρόγραμμα, το πρόγραμμα Fiscalis 2007.

[1] SEC(2001) 1328.

Το πρόγραμμα Fiscalis 2007 έχει ως στόχο τη συνεχή ενίσχυση της λειτουργίας των φορολογικών συστημάτων της εσωτερικής αγοράς.

Θα αποτελέσει την κοινοτική υποδομή και το κίνητρο χωρίς τα οποία τα σημερινά και τα νέα κράτη μέλη, ενεργώντας από μόνα τους, δεν θα είναι σε θέση να εξασφαλίζουν την ορθή λειτουργία των φορολογικών συστημάτων της ενιαίας αγοράς. Αυτή η υποδομή και αυτά τα κίνητρα θα προσφέρουν σημαντικές βελτιώσεις της λειτουργίας των φορολογικών συστημάτων (την αποτελεσματικότητα με την οποία μπορούν να συνεργάζονται οι συμμετέχουσες χώρες, για παράδειγμα).

Σήμερα εφαρμόζεται μία φορολογική πολιτική της Ευρωπαϊκής Ένωσης για την εξυπηρέτηση αυτού του στόχου, που επικεντρώνεται στην εξουδετέρωση των φορολογικών εμποδίων και στρεβλώσεων για την άσκηση των τεσσάρων ελευθεριών της ενιαίας αγοράς, που περιλαμβάνει την προσπάθεια να γίνουν τα φορολογικά συστήματα πιο αποτελεσματικά, απλά και διαφανή. Αυτό ισχύει όχι μόνο για τους έμμεσους φόρους, το φόρο προστιθέμενης αξίας και τους ειδικούς φόρους κατανάλωσης, που καλύπτονται από το υπάρχον πρόγραμμα Fiscalis, αλλά ισχύει επίσης για τον τομέα της άμεσης φορολογίας, εφόσον δεν έχει επιτευχθεί ακόμα η εναρμόνιση ή ο συντονισμός σε κοινοτικό επίπεδο.

Η εντατική χρήση της τεχνολογίας πληροφοριών παραμένει το απαραίτητο στοιχείο για να διατηρηθούν οι υλοποιήσεις του προγράμματος Fiscalis και για να υποστηριχθούν οι νέες εξελίξεις.

2. Σε τι διαφερει το προργαμμα Fiscalis 2007 απο το Fiscalis

Οι ουσιαστικές διαφορές μεταξύ αυτού του προγράμματος και του προγράμματος Fiscalis είναι:

(1) Περισσότερο διαρθρωμένοι στόχοι, και

(2) Η ενσωμάτωση της άμεσης φορολογίας στο νέο πρόγραμμα.

2.1. Τα επιχειρήματα γι'αυτές τις αλλαγές

Στο πλαίσιο της αξιολόγησης του προγράμματος Fiscalis, οι υπηρεσίες της Επιτροπής συμφώνησαν με βεβαιότητα ότι οι δραστηριότητες του προγράμματος βοήθησαν στην υλοποίηση των καθορισμένων στόχων. Ωστόσο, η λεπτομερής αξιολόγηση των διαφόρων δραστηριοτήτων αποδείχθηκε δυσχερέστερη. Θα χρειαστεί περαιτέρω εργασία σ'αυτόν τομέα στο πλαίσιο της τελικής έκθεσης για την εφαρμογή και τις επιπτώσεις του προγράμματος, όπως απαιτείται από το άρθρο 12 παράγραφος 3 υπό β) της απόφασης Fiscalis. Η πτυχή που αφορά την αξιολόγηση λήφθηκε υπόψη κατά τη διατύπωση των στόχων του προγράμματος Fiscalis 2007.

Επιπλέον, η συγκεκριμενοποίηση των στόχων σ'αυτό το πρόγραμμα, και το γεγονός ότι η επιτροπή διαχείρισης θα καθορίζει ετήσιους στόχους για το πρόγραμμα, θα επιτρέψουν να αντιμετωπιστούν καλύτερα οι μεταβαλλόμενες προτεραιότητες τόσο της Επιτροπής όσο και των κρατών μελών.

Όσον αφορά την πρόταση να συμπεριληφθεί η άμεση φορολογία στο πρόγραμμα, αυτή απορρέει από την αναγνώριση ότι οι ανάγκες των διοικήσεων άμεσης φορολογίας είναι παρόμοιες με τις ανάγκες των διοικήσεων έμμεσης φορολογίας. Η ομάδα φοροδιαφυγής ad hoc του Συμβουλίου στην έκθεσή της της 22ας Μαΐου 2000 προς το Συμβούλιο αναγνώρισε, μεταξύ άλλων, ότι οι μηχανισμοί διοικητικής συνεργασίας και αμοιβαίας παροχής βοήθειας στον τομέα της άμεσης φορολογίας, δεν είχαν εφαρμοστεί όσο ήταν αναγκαίο, ότι υπάρχουν οργανωτικές ελλείψεις που εμποδίζουν την ορθή λειτουργία τους και ότι υπάρχει έλλειψη κοινών διεθνικών κοινοτικών πρακτικών. Η έκθεση συνέστησε έτσι την εφαρμογή συστημάτων για αποτελεσματική και κατά προτίμηση αυτόματη ανταλλαγή πληροφοριών καθώς και την επιτάχυνση της ανταλλαγής πληροφοριών. Όλες οι δραστηριότητες του προγράμματος όταν εφαρμοστούν στην άμεση φορολογία, θα προσφέρουν σημαντικά οφέλη στις εθνικές φορολογικές διοικήσεις όσον αφορά την αντιμετώπιση των ελλείψεων που υπογραμμίζονται στην έκθεση αυτή. Η επέκταση των δραστηριοτήτων του προγράμματος στην άμεση φορολογία θα έχει ως συνέπεια την αντίστοιχη αύξηση του προϋπολογισμού που διατίθεται.

Τα οφέλη που θα λάβουν τα κράτη μέλη και τα μελλοντικά κράτη μέλη από το πρόγραμμα είναι προφανή. Η συμμετοχή των υποψηφίων χωρών θα τις επιτρέψει να κατανοήσουν καλύτερα το κοινοτικό κεκτημένο, και θα εδραιώσει την εμπιστοσύνη μεταξύ των κρατών μελών και των υποψηφίων χωρών που είναι αναγκαία για την από κοινού εργασία των κρατών μελών υπέρ της ενιαίας αγοράς, ενώ παράλληλα θα συμβάλει στην άμεση συμμετοχή τους στον καθορισμό ετήσιων, λειτουργικών στόχων. Αυτό θα συμβάλει στην ανάπτυξη στενότερης εταιρικής σχέσης μεταξύ της Κοινότητας και των κρατών μελών στον τομέα παρακολούθησης και αξιολόγησης των δραστηριοτήτων του προγράμματος.

3. Οι προκλήσεισ που αντιμετωπιζει το Fiscalis 2007

Η αρμοδιότητα για τη λειτουργία της εσωτερικής αγοράς, και των φορολογικών συστημάτων ειδικότερα, ανήκει στην Κοινότητα, που συνεργάζεται με τα κράτη μέλη. Ενώ τα κράτη μέλη παίζουν σημαντικό ρόλο, τουλάχιστον όσον αφορά τους πόρους, η Κοινότητα έχει επίσης σημαντικό ρόλο στο ότι εξασφαλίζει την ορθή, ενιαία και αποτελεσματική λειτουργία των φορολογικών συστημάτων. Για το σκοπό αυτό, τα φορολογικά συστήματα πρέπει να πληρούν τρεις κύριους στόχους:

- την προστασία του κοινοτικού και των εθνικών χρηματοοικονομικών συμφερόντων με την καταπολέμηση της φοροδιαφυγής.

- την αντιμετώπιση των στρεβλώσεων του ανταγωνισμού για την αποτελεσματικότητα της εφαρμογής της κοινοτικής νομοθεσίας. και

- τη συνεχή μείωση του βάρους συμμόρφωσης για τις διοικήσεις και τους φορολογούμενους.

Η υλοποίηση αυτών των στόχων θα στηρίζεται αναγκαστικά στα κράτη μέλη. Η κοινοτική δράση προορίζεται να ενισχύσει τις προσπάθειες των κρατών μελών παρέχοντας την υποδομή και τα αναγκαία κίνητρα.

4. Στοχοι προγραμματοσ (Αρθρο 3)

Όπως αναφέρεται ανωτέρω, ο γενικός στόχος τους προγράμματος Fiscalis 2007 είναι να βελτιώσει τη λειτουργία των φορολογικών συστημάτων στην εσωτερική αγορά αυξάνοντας τη συνεργασία μεταξύ των χωρών που συμμετέχουν, των διοικήσεών τους και των υπαλλήλων, και να προσδιορίζει και διορθώνει τομείς όπως οι νομοθετικές και διοικητικές πρακτικές που καθιστούν δύσκολη αυτή τη συνεργασία. Αυτός ο γενικός στόχος προσδιορίζεται περαιτέρω με τον καθορισμό ειδικών στόχων για κάθε κύριο στοιχείο ή τομέα δραστηριότητας του προγράμματος, δηλαδή :

* Φόρος προστιθέμενης αξίας:

- Να απλοποιηθεί και εκσυγχρονισθεί το σημερινό καθεστώς ΦΠΑ.

- Να υπάρξει μέριμνα για ενιαία εφαρμογή του σημερινού καθεστώτος του ΦΠΑ

- Να ενισχυθεί η διοικητική συνεργασία μεταξύ των εθνικών διοικήσεων και μεταξύ αυτών των τελευταίων και της Επιτροπής στον τομέα του ΦΠΑ.

* Ειδικοί φόροι κατανάλωσης

- Να υπάρξει μέριμνα για ενιαία εφαρμογή των κανόνων.

- Να ενισχυθεί η συνεργασία μεταξύ των κρατών μελών στον τομέα των ειδικών φόρων κατανάλωσης.

- Να προσδιοριστούν τα ενδεχόμενα νομικά και διοικητικά προβλήματα που συνδέονται με την εφαρμογή του καθεστώτος των ειδικών φόρων κατανάλωσης.

* Άμεση φορολογία

- Να αυξηθεί η αντίληψη της κοινοτικής διάστασης της άμεσης φορολογίας και να προσδιοριστούν οι ενδεχόμενες δυσκολίες στην εφαρμογή του κοινοτικού δικαίου στον τομέα της άμεσης φορολογίας.

- Να ενθαρρυνθούν οι ανταλλαγές εμπειριών και ορθών πρακτικών στον τομέα των διοικητικών διαδικασιών.

-.Να ενθαρρυνθούν οι ανταλλαγές πληροφοριών ιδίως με:

- τη σύσταση δικτύων εθνικών και κοινοτικών φορέων.

- την ανταλλαγή εμπειριών και καλών πρακτικών, και

- κατά περίπτωση, την εφαρμογή κοινοτικών στοιχείων των υποδομών που είναι αναγκαίες για την ενίσχυση της ανταλλαγής πληροφοριών.

* Χώρες που υποβάλουν αίτηση για προσχώρηση στην Ευρωπαϊκή Ένωση.

- Να αυξηθεί η γνώση που έχουν οι υπάλληλοι των υποψηφίων χωρών για την κοινοτική φορολογική νομοθεσία.

- Να τελειοποιηθούν οι γνώσεις των υπαλλήλων των υποψηφίων χωρών όσον αφορά τις διοικητικές διαδικασίες με την ανταλλαγή εμπειριών και ορθών διοικητικών πρακτικών.

- Να ενθαρρυνθεί η ανταλλαγή πληροφοριών μεταξύ των εθνικών διοικήσεων:

- να υπάρξει μέριμνα για την ένταξη των υποψηφίων χωρών στα υπάρχοντα δίκτυα.

- να γίνει ανταλλαγή πληροφοριών για τις ορθές πρακτικές.

- να προσδιοριστούν οι ενδεχόμενες δυσκολίες για την ανταλλαγή πληροφοριών.

Τέλος, σε πιο λειτουργικό επίπεδο, η επιτροπή που είναι αρμόδια για το πρόγραμμα θα καθορίσει ετήσιους λειτουργικούς στόχους οι οποίοι θα βοηθήσουν την προσαρμογή του προγράμματος με τις μεταβολές των στόχων πολιτικής τόσο σε κοινοτικό επίπεδο όσο και στο επίπεδο των κρατών μελών.

Οι λειτουργικοί στόχοι θα καθοριστούν κατά τέτοιο τρόπο ώστε να συμβάλουν στην υλοποίηση των ειδικών στόχων που αναφέρονται ανωτέρω. Σχετικά με τα κοινά στοιχεία των πεδίων δράσης των προγραμμάτων Fiscalis/Fiscalis 2007 (έμμεση φορολογία και ειδικοί φόροι κατανάλωσης), οι λειτουργικοί στόχοι του μελλοντικού προγράμματος θα λάβουν υπόψη τις δραστηριότητες που έχουν υλοποιηθεί αποτελεσματικά το 2001 και 2002 καθώς και τα αποτελέσματά τους. Αυτό θα εξασφαλίσει τη συνοχή και τη συνέχεια μεταξύ των δύο προγραμμάτων.

5. Δραστηριότητεσ του προγραμματοσ

Οι τομείς δράσης για την αντιμετώπιση αυτών των στόχων αντλούν από τη μέχρι σήμερα εμπειρία του προγράμματος Fiscalis. Επιπλέον, δίνεται ορισμένη ευελιξία στην επιτροπή διαχείρισης για να αποφασίζει σχετικά με άλλες δραστηριότητες που μπορούν να εφαρμοστούν στο πλαίσιο του προγράμματος. Αυτές οι δραστηριότητες μπορεί να είναι, για παράδειγμα, η δημιουργία ομάδων εργασίας. συναντήσεων προγραμματισμού για πολυμερείς ελέγχους και οροθέτηση επιδόσεων.

5.1. Συστήματα επικοινωνίας και ανταλλαγής πληροφοριών (άρθρο 5)

Η υποδομή επικοινωνίας και ανταλλαγής πληροφοριών θα παίξει ζωτικό ρόλο στην ενίσχυση των κοινοτικών φορολογικών συστημάτων, και ειδικότερα στην εξασφάλιση της αποτελεσματικότητας και αποδοτικότητας της διοίκησής της.

Η πρόταση προβλέπει τη συνέχιση της δημοσιονομικής βάσης για την υπάρχουσα υποδομή και τις εφαρμογές. Εφόσον είναι εφικτό, τα υπάρχοντα ή τα νέα συστήματα επικοινωνίας και ανταλλαγής πληροφοριών θα λάβουν δεόντως υπόψη τις υπηρεσίες του προγράμματος IDA (ανταλλαγή στοιχείων μεταξύ δημοσίων διοικήσεων) σύμφωνα με τις αποφάσεις 1719/1999/ΕΚ και 1720/1999/ΕΚ, όταν θα γίνουν διαθέσιμα σε όλες τις συμμετέχουσες χώρες που καλύπτονται από αυτό το πρόγραμμα. Η πρόταση προβλέπει ότι η επιτροπή διαχείρισης μπορεί να αποφασίζει για την καθιέρωση νέων εφαρμογών (για στόχους άμεσης φορολογίας, για παράδειγμα). Η πρόταση περιέχει έναν ορισμό της αρμοδιότητας της Επιτροπής για τις πτυχές του προγράμματος που αφορούν την Κοινότητα και για την αρμοδιότητα των χωρών που συμμετέχουν όσον αφορά τις πτυχές που δεν ανήκουν στην Κοινότητα. Η εμπειρία με το πρόγραμμα Fiscalis απέδειξε ότι υπάρχει ανάγκη παράλληλης δέσμευσης της Επιτροπής και των χωρών που συμμετέχουν, καθεμιά στο δικό της τομέα, καθώς και γενικότερου συντονισμού ώστε να εξασφαλιστεί η λειτουργία των σημερινών συστημάτων και η εξέλιξη μελλοντικών εφαρμογών. Επιπλέον, η Επιτροπή, παίζοντας τον ρόλο του συντονιστή για την καθιέρωση και λειτουργία των συστημάτων επικοινωνίας και ανταλλαγής πληροφοριών, προτίθεται να ορίσει μία υποεπιτροπή που θα είναι υπεύθυνη για τις δραστηριότητες στο πλαίσιο αυτού του προγράμματος, του προγράμματος Τελωνεία 2007 και του συστήματος ελέγχου της κίνησης των ειδικών φόρων κατανάλωσης.

5.2. Πολυμερείς έλεγχοι (άρθρο 6)

Η συνεύρεση υπαλλήλων από διαφορετικές εθνικές διοικήσεις σε δραστηριότητες εργασίας αποδείχθηκε ότι είχε μεγάλη επιτυχία. Οι πολυμερείς έλεγχοι στο πλαίσιο του προγράμματος Fiscalis διεξήχθησαν καταρχήν για τον ΦΠΑ και για τους ειδικούς φόρους κατανάλωσης, αλλά ορισμένοι έλεγχοι (όταν συμφωνούσαν τα συμμετέχοντα κράτη μέλη και όταν η ίδια διοίκηση ήταν υπεύθυνη για την άμεση και έμμεση φορολογία), κάλυψαν επίσης τους άμεσους φόρους, ανεξάρτητα από το ότι το πρόγραμμα δεν περιλαμβάνει τέτοιους φόρους. Οι πολυμερείς έλεγχοι είχαν επιτυχία τόσο στην επίτευξη των πραγματικών (οικονομικών) αποτελεσμάτων, όσο και στην εστίαση της συνεργασίας μεταξύ των διοικήσεων και στον προσδιορισμό των εμποδίων (πρακτικών και νομοθετικών) που εμποδίζουν την επιτυχία της συνεργασίας. Η Επιτροπή πιστεύει ότι στον τομέα της άμεσης φορολογίας αυτοί οι έλεγχοι μπορεί να είναι ειδικότερα χρήσιμοι, για παράδειγμα για να ανταποκριθούν στις ανησυχίες των κρατών μελών όσον αφορά τη μεταφορά θεμάτων τιμολόγησης. Όντως, η έκθεση της ad hoc ομάδας εργασίας για τη φοροδιαφυγή του Συμβουλίου συνέστησε να αυξηθεί η συνεργασία σχετικά με τις συναλλαγές υποτιμολόγησης και υπερτιμολόγησης, με συγχρονισμένες επιθεωρήσεις.

5.3. Σεμινάρια (άρθρο 7)

Η χρήση σεμιναρίων στο πρόγραμμα Fiscalis αποδείχτηκε αποτελεσματική στην επίτευξη όλων των στόχων του προγράμματος. Τα σεμινάρια αποτελούν ένα φόρουμ στο οποίο συναντώνται οι εμπειρογνώμονες ειδικού τομέα της διοίκησης και, μαζί με την Επιτροπή, συζητούν τα κοινά προβλήματα, τις εμπειρίες και τις πιθανές λύσεις. Αυτή η πρακτική είναι χρήσιμη για την ανάπτυξη και τη διάδοση των καλύτερων διοικητικών πρακτικών αλλά και για την τόνωση και την ανάπτυξη της συνεργασίας ή απλώς ως παιδαγωγικό μέσο. Οι διμερείς επαφές μεταξύ των υπαλλήλων στο πλαίσιο των σεμιναρίων ήταν επίσης χρήσιμες για την εστίαση της συνεργασίας και της εμπιστοσύνης μεταξύ εθνικών φορολογικών διοικήσεων. Στο παρελθόν κλήθηκαν να συμμετάσχουν οι αντιπρόσωποι των επιχειρήσεων και των φορολογούμενων και άλλων με ειδική εμπειρογνωμοσύνη. Αυτό θα συνεχιστεί εφόσον κρίνεται σκόπιμο.

5.4. Ανταλλαγές υπαλλήλων και δραστηριότητες της κατάρτισης (άρθρα 8 και 9)

Οι επιτυχέστερες ανταλλαγές ήταν εκείνες οι οποίες επιτρέπουν την ανταλλαγή υπαλλήλων για τη διενέργεια πρακτικών καθηκόντων για λογαριασμό της επισκεπτόμενης διοίκησης. Οι ανταλλαγές ήταν επίσης αποτελεσματικές για τη διάδοση των καλύτερων διοικητικών πρακτικών, ειδικότερα για τη χρήση επιλεγμένων ανταλλαγών με σκοπό να μελετηθούν ιδιαίτερες διοικητικές πρακτικές.

Η κοινή πρωτοβουλία κατάρτισης που εφαρμόστηκε στο πλαίσιο του προγράμματος Fiscalis για να αντιμετωπιστούν όλες οι πτυχές της κατάρτισης, επαγγελματικά και γλωσσικά προγράμματα και κατάρτιση και γλωσσολογικά μέσα, συνεχίζεται.

6. Χρηματοδοτηση του προγραμματοσ (Αρθρο 11)

6.1. Η Κοινότητα

Το λειτουργικό κόστος που θα αναλάβει η Κοινότητα, μπορεί να αναλυθεί σε δύο κύριες κατηγορίες, κοινές δράσεις και δράσεις στον τομέα των τεχνολογιών της πληροφορίας (ΤΠ). Οι κοινές δράσεις καλύπτουν σεμινάρια, ανταλλαγές, πολυμερείς ελέγχους, κατάρτιση και κάθε άλλη δραστηριότητα στο πλαίσιο του άρθρου 2 παράγραφος στ. Οι δράσεις ΤΠ έχουν δύο κύριες πτυχές: τη λειτουργία και την εξέλιξη των υπαρχόντων συστημάτων και ανάπτυξη νέων συστημάτων.

Οι δαπάνες που αφορούν τις κοινές δράσεις θα αυξηθούν ελαφρά κατά τη διάρκεια ζωής του προγράμματος. Αυτό οφείλεται κυρίως στο γεγονός ότι συμπεριλαμβάνεται η άμεση φορολογία η οποία θα αυξήσει το επίπεδο της δραστηριότητας στο πλαίσιο όλων των διαθέσιμων μέσων. Ο αριθμός των υπαλλήλων στα κράτη μέλη που απασχολούνται με την άμεση φορολογία, πολύ συχνά υπερβαίνει τον αριθμό των υπαλλήλων που εργάζονται στον τομέα της έμμεσης φορολογίας και αυτό έχει ληφθεί υπόψη κατά τον υπολογισμό του κόστους των κοινών δράσεων. Οι κοινές δράσεις θα αρχίσουν επομένως με 2,75 εκατ. EUR το 2003, και θα αυξηθούν σε 4,5 εκατ. EUR το 2007, δηλαδή 17,0 εκατ. EUR κατά τη διάρκεια ζωής του προγράμματος.

Οι δράσεις ΤΠ του προγράμματος που αφορούν τη λειτουργία και την εξέλιξη των υπαρχόντων συστημάτων θα ανέλθουν σε 23,9 εκατ. EUR κατά την πενταετή περίοδο.

Οι δράσεις ΤΠ που αφορούν την ανάπτυξη νέων συστημάτων θα ανέλθουν σε 11,2 εκατ. EUR κατά την πενταετή περίοδο.

Επιπλέον, οι δραστηριότητες που αφορούν τη διασύνδεση των συστημάτων των υποψηφίων χωρών με τα κοινοτικά συστήματα ως μέρος της διεύρυνσης, θα κοστίσουν κατά την περίοδο του προγραμματισμού 3,9 εκατ. EUR.

6.2. Υποψήφιες χώρες

Οι συμμετέχουσες χώρες είναι τα κράτη μέλη της Ευρωπαϊκής Ένωσης και, στο βαθμό που έχουν συμφωνηθεί οι αναγκαίες ρυθμίσεις, οι χώρες εκείνες οι οποίες έχουν ζητήσει να γίνουν μέλη της Ευρωπαϊκής Ένωσης.

Οι όροι και οι συνθήκες συμμετοχής των υποψηφίων χωρών στο πρόγραμμα Fiscalis διέπονται από τις αποφάσεις του συμβουλίου σύνδεσης (ή, στην περίπτωση της Κύπρου, από διμερή συμφωνία). Αυτά τα διεθνή νομικά μέσα προβλέπουν την αυτόματη επέκταση αν το πρόγραμμα Fiscalis επεκταθεί χωρίς "σημαντικές αλλαγές". Αν το πρόγραμμα Fiscalis 2007 θεωρηθεί όχι ως μία επέκταση του προγράμματος Fiscalis αλλά ως ένα διάδοχο πρόγραμμα, θα απαιτήσει νέες αποφάσεις του συμβουλίου σύνδεσης (για τις υποψήφιες χώρες της Κεντρικής και Ανατολικής Ευρώπης) και διμερείς συμφωνίες (για την Κύπρο, τη Μάλτα και την Τουρκία) ή άλλα κατάλληλα διεθνή μέσα. Αν δεν καθιερωθούν αυτά τα νομικά μέσα και πριν ληφθούν οι συνεισφορές από τις υποψήφιες χώρες, δεν θα γίνουν πληρωμές από το Fiscalis 2007. Δεν υπάρχει καμιά διάταξη που να αφορά τις υποψήφιες χώρες εφόσον η συνεισφορά τους θα θεωρηθεί ως συμπληρωτικοί πόροι για το πρόγραμμα που θα χρησιμοποιηθούν για τη συμμετοχή αυτών των χωρών που επέλεξαν να συμμετάσχουν. Δεν έχει γίνει καμία πρόβλεψη για αλλαγές του προϋπολογισμού που θα αποτελούν συνέπεια της διεύρυνσης της Ευρωπαϊκής Ένωσης, επειδή αυτές οι αλλαγές του προϋπολογισμού μπορούν να αποφασιστούν μόνον κατά τη στιγμή της διεύρυνσης.

6.3. Συμπεράσματα

Το συνολικό ποσό που θα αναληφθεί από τον κοινοτικό προϋπολογισμό είναι επομένως 56 εκατ. EUR.

7. Διαχείριση του προγράμματος (Άρθρο 13)

Η μόνιμη επιτροπή διοικητικής συνεργασίας στον τομέα της έμμεσης φορολογίας (SCAC) είναι σήμερα αρμόδια να εξετάζει το πρόγραμμα Fiscalis και τη διοικητική συνεργασία για τον ΦΠΑ και τους ειδικούς φόρους κατανάλωσης. Αυτό το σύστημα αποδείχτηκε καλό, εφόσον καθορίστηκαν χρονοδιαγράμματα συνεδριάσεων για να μεγιστοποιηθεί η συμμετοχή των κρατών μελών, εξασφαλίζοντας την καταλληλότερη σύνθεση των αντιπροσωπειών για τα υπό συζήτηση θέματα, είτε πρόκειται για διοικητική συνεργασία στον τομέα του ΦΠΑ ή των ειδικών φόρων κατανάλωσης, ή για θέματα διαχείρισης του προγράμματος Fiscalis. Εν πάση περιπτώσει, επειδή το πρόγραμμα Fiscalis 2007 συμπεριλαμβάνει την άμεση φορολογία, η Επιτροπή αποφάσισε να συσταθεί νέα επιτροπή, η επιτροπή Fiscalis ως αρμόδια επιτροπή διαχείρισης του νέου προγράμματος. Οι υποψήφιες χώρες θα μπορούν να λάβουν μέρος σ'αυτήν την επιτροπή ως παρατηρητές για τα σημεία που τις αφορούν.

8. Αξιολoγηση (Άρθρα 14 και 15)

Σκοπός της αξιολόγησης αυτής είναι να εξεταστεί αν ισχύουν ακόμα οι στόχοι που καθορίστηκαν για το πρόγραμμα και αν έχουν τηρηθεί αυτοί οι στόχοι. ότι το πρόγραμμα αντιστοιχεί σε καλή σχέση κόστους/οφέλους και ότι όλες οι δαπάνες έχουν υπολογιστεί ορθώς. Για να επιτευχθεί αυτό, η Επιτροπή προτείνει δράσεις παρακολούθησης και δύο διαφορετικούς τύπους αξιολόγησης: ενδιάμεση και τελική.

Η παρακολούθηση είναι μία συνεχής διαδικασία τα αποτελέσματα της οποία πρέπει να εξεταστούν συνθετικά με μία ετήσια έκθεση την οποία η Επιτροπή υποβάλει ετησίως στην επιτροπή διαχείρισης. Αυτές οι εκθέσεις θα χρησιμοποιούν οικονομικούς δείκτες καθώς και δείκτες αποδοτικότητας (δραστηριότητες που οργανώνονται) και αποτελεσμάτων (άμεσες επιπτώσεις). Για να βοηθήσουν την Επιτροπή στην προετοιμασία αυτής της έκθεσης, οι συμμετέχουσες χώρες θα κληθούν να στείλουν όλα τα σχετικά στοιχεία στην Επιτροπή.

Η ενδιάμεση έκθεση αξιολόγησης θα εξετάζει, στα μέσα εφαρμογής του προγράμματος, τη συνάφεια των στόχων του προγράμματος, τα αποτελέσματα των δραστηριοτήτων του προγράμματος και κατά πόσον αυτές οι δραστηριότητες βοήθησαν στην υλοποίηση των στόχων. Η ενδιάμεση έκθεση θα στηρίζεται στις εκθέσεις που υποβάλλουν οι συμμετέχουσες χώρες, στις ετήσιες εκθέσεις παρακολούθησης και σε όλα τα άλλα διαθέσιμα στοιχεία. Η Επιτροπή προετοιμάζει αυτές τις εκθέσεις τις οποίες υποβάλει στην επιτροπή διαχείρισης.

Η τελική αξιολόγηση θα στηρίζεται στην ενδιάμεση αξιολόγηση, στις τελικές εκθέσεις των συμμετεχουσών χωρών, στις εκθέσεις παρακολούθησης και σε όλα τα άλλα διαθέσιμα στοιχεία. Θα αξιολογεί τη χρήση των πόρων, την αποτελεσματικότητα και αποδοτικότητα του προγράμματος και θα υπολογίζει τις επιπτώσεις του.

Η ενδιάμεση και η τελική αξιολόγηση θα χρησιμοποιούν κυρίως τους δείκτες αποτελεσμάτων και επιδόσεων (μεσοπρόθεσμες και μακροπρόθεσμες επιπτώσεις των δραστηριοτήτων).

Ενώ οι δύο τύποι αξιολογήσεων θα διενεργούνται από την Επιτροπή, σύμφωνα με τη συνήθη πρακτική αξιολόγησης, η αρμόδια υπηρεσία για την αξιολόγηση θα είναι ανεξάρτητη από οποιαδήποτε πολιτική, διαχείριση και οικονομικές υπηρεσίες που συμμετέχουν στο πρόγραμμα. Η αρμόδια υπηρεσία της Επιτροπής για την αξιολόγηση μπορεί επίσης να ζητήσει να γίνει από φορέα εκτός των υπηρεσιών της Επιτροπής κατά τη διαδικασία αυτή.

2002/0015 (COD)

Πρόταση

ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την υιοθέτηση κοινοτικού προγράμματος για τη βελτίωση της λειτουργίας των φορολογικών συστημάτων στην εσωτερική αγορά (πρόγραμμα Fiscalis 2007)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας και ειδικότερα το άρθρο 95,

την πρόταση της Επιτροπής [2],

[2] ΕΕ C , ,σ. .

τη γνώμη της Οικονομικής και Κοινωνικής Επιτροπής [3],

[3] ΕΕ C , , σ. .

αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης,

Εκτιμώντας τα εξής :

(1) Στην εσωτερική αγορά, η πραγματική, ομοιόμορφη και αποτελεσματική εφαρμογή του κοινοτικού δικαίου είναι ουσιώδους σημασίας για τη λειτουργία συστημάτων φορολογίας, και ιδιαίτερα για την προστασία των εθνικών και κοινοτικών οικονομικών συμφερόντων μέσω της καταπολέμησης της φοροδιαφυγής και της φοροαποφυγής, της αποφυγής των στρεβλώσεων του ανταγωνισμού και της μείωσης της επιβάρυνσης των διοικήσεων και των φορολογουμένων. Η πραγματική, ομοιόμορφη και αποτελεσματική εφαρμογή αποτελεί ευθύνη της Κοινότητας από κοινού με τα κράτη μέλη.

(2) Η απόφαση αριθ. 888/98/ΕΚ του Ευρωπαϊκού Κοινοβουλίου και του Συμβουλίου της 30ης Μαρτίου 1998 σχετικά με την έγκριση κοινοτικού προγράμματος δράσης για τη βελτίωση των συστημάτων έμμεσης φορολογίας της εσωτερικής αγοράς (πρόγραμμα Fiscalis) [4] συνέβαλε σημαντικά στην υλοποίηση των γενικών στόχων για την περίοδο 1998 έως 2002. Θεωρείται επομένως σκόπιμο να συνεχιστεί το πρόγραμμα Fiscalis για μια άλλη πενταετία. Η απόφαση αριθ. 888/98/ΕΚ πρέπει επομένως να καταργηθεί.

[4] ΕΕ L 126, 28.4.1998, σ. 1.

(3) Η αποτελεσματική, πραγματική και ευρεία συνεργασία μεταξύ των σημερινών και μελλοντικών κρατών μελών και μεταξύ αυτών και της Επιτροπής είναι σημαντική για τη λειτουργία των συστημάτων φορολογίας της εσωτερικής αγοράς.

(4) Η εμπειρία που έχει αποκτήσει η Κοινότητα από το πρόγραμμα Fiscalis έδειξε ότι οι ανταλλαγές, τα σεμινάρια και η άσκηση πολυμερών ελέγχων μπορούν να υλοποιήσουν τους στόχους του προγράμματος φέρνοντας σε επαφή υπαλλήλους από διαφορετικές διοικήσεις στο πλαίσιο επαγγελματικών δραστηριοτήτων. Αυτές οι δραστηριότητες πρέπει επομένως να συνεχιστούν, αλλά και να επεκταθούν για να καλύπτουν τους φόρους εισοδήματος, περιουσίας και ασφάλισης.

(5) Η δημιουργία και η λειτουργία μιας υποδομής επικοινωνίας και ανταλλαγής πληροφοριών μπορεί να παίξει ζωτικό ρόλο στην ενίσχυση των φορολογικών συστημάτων στο εσωτερικό της Κοινότητας. Ειδικότερα το ηλεκτρονικό σύστημα ανταλλαγής πληροφοριών για τον έλεγχο του ΦΠΑ (VIES), που αναφέρεται στον κανονισμό (ΕΟΚ) αριθ. 218/92 του Συμβουλίου της 27ης Ιανουαρίου 1992 για τη διοικητική συνεργασία στον τομέα της έμμεσης φορολογίας (ΦΠΑ) [5], έδειξε την αξία της τεχνολογίας των πληροφοριών για την προστασία των εσόδων και την ελαχιστοποίηση των διοικητικών εργασιών.

[5] EE L 24, 1.2.1992, σ 1.

(6) Για να εξασφαλιστεί η ενιαία εφαρμογή του κοινοτικού δικαίου είναι απαραίτητο να κατέχουν οι αρμόδιοι υπάλληλοι για τη φορολογία υψηλό κοινό επίπεδο κατανόησης του κοινοτικού δικαίου και της εφαρμογής του στα σημερινά και μελλοντικά κράτη μέλη. Αυτό το επίπεδο μπορεί να επιτευχθεί μόνο μέσω αποτελεσματικής αρχικής και συνεχούς κατάρτισης που θα παρέχουν τα σημερινά και μελλοντικά κράτη μέλη. Συμπληρωματική κοινοτική δράση είναι απαραίτητη για το συντονισμό και την εστίαση αυτής της κατάρτισης.

(7) Η κτηθείσα εμπειρία από το πρόγραμμα Fiscalis έδειξε ότι η συντονισμένη ανάπτυξη και εφαρμογή κοινού προγράμματος κατάρτισης μπορούσε να συμβάλει στην υλοποίηση αυτού του προγράμματος, ειδικότερα επιτυγχάνοντας υψηλότερο βαθμό κατανόησης του κοινοτικού δικαίου.

(8) Έχει αποδειχθεί ότι ένα επαρκές επίπεδο γλωσσομάθειας των υπαλλήλων που είναι επιφορτισμένοι με τη φορολογία, είναι ουσιώδης για τη διευκόλυνση της συνεργασίας. Οι συμμετέχουσες χώρες μπορούν επομένως να παράσχουν στους υπαλλήλους τους την απαραίτητη γλωσσική κατάρτιση.

(9) Αν και η πρωταρχική ευθύνη για την επίτευξη αυτών των στόχων ανήκει στις συμμετέχουσες χώρες, παράλληλα απαιτείται συμπληρωματική κοινοτική δράση για το συντονισμό αυτών των δραστηριοτήτων καθώς και για την παροχή της υποδομής και των αναγκαίων κινήτρων. Σύμφωνα με τις αρχές της επικουρικότητας όπως διατυπώνονται στο άρθρο 5 της συνθήκης, οι στόχοι των μέτρων της παρούσας απόφασης δεν είναι δυνατόν να επιτευχθούν επαρκώς από τις συμμετέχουσες χώρες και μπορούν επομένως να επιτευχθούν καλύτερα, λόγω της εμβέλειας και των επιπτώσεων της δράσης, σε επίπεδο της Κοινότητας. Σύμφωνα με τις αρχές της αναλογικότητας όπως καθορίζονται σ'αυτό το άρθρο, αυτή η απόφαση περιορίζεται στην ελάχιστη απαιτούμενη προϋπόθεση για την υλοποίηση αυτών των στόχων και δεν υπερβαίνει τα αναγκαία όρια αυτού του σκοπού.

(10) Η παρούσα απόφαση καθορίζει, για τη συνολική διάρκεια του προγράμματος, το χρηματοδοτικό πλαίσιο που αποτελεί το κυριότερο σημείο αναφοράς, κατά την έννοια του σημείου 33 της Διοργανικής Συμφωνίας της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και τη βελτίωση της δημοσιονομικής διαδικασίας [6].

[6] ΕΕ C 172, 18.6.1999, σ. 1.

(11) Δεδομένου ότι τα αναγκαία μέτρα για την εφαρμογή της παρούσας απόφασης είναι μέτρα διαχείρισης κατά την έννοια του άρθρου 2 της απόφασης 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7], πρέπει να θεσπιστούν με τη διαδικασία διαχείρισης που προβλέπεται στο άρθρο 4 αυτής της απόφασης,

[7] ΕΕ L 184, 17.7.1999, σ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

Κεφάλαιο I

Πεδίο και στόχοι

Άρθρο 1

Πρόγραμμα Fiscalis 2007

1. Θεσπίζεται πολυετές κοινοτικό πρόγραμμα δράσης (Fiscalis 2007) εφεξής καλούμενο "το πρόγραμμα" για την περίοδο μεταξύ της 1ης Ιανουαρίου 2003 και της 31ης Δεκεμβρίου 2007, για τη βελτίωση της λειτουργίας των συστημάτων φορολογίας της εσωτερικής αγοράς. Το πρόγραμμα περιλαμβάνει τους τομείς δράσης που αναφέρονται στο άρθρο 5.

2. Οι δραστηριότητες του προγράμματος συνίστανται στα εξής:

(α) συστήματα επικοινωνίας και ανταλλαγής πληροφοριών.

(β) πολυμερείς έλεγχοι που αφορούν τα κράτη μέλη και τις υποψήφιες χώρες οι οποίες έχουν διμερείς ή πολυμερείς συμφωνίες μεταξύ τους ή με τα κράτη μέλη της Ευρωπαϊκής Ένωσης οι οποίες επιτρέπουν τέτοιες δραστηριότητες.

(γ) σεμινάρια

(δ) ανταλλαγές

(ε) δραστηριότητες κατάρτισης

(στ) κάθε άλλη δραστηριότητα που θα αποφασίζεται για κάθε περίπτωση χωριστά, σύμφωνα με τη διαδικασία που προβλέπεται στο άρθρο 13 παράγραφος 2.

Άρθρο 2

Ορισμοί

Για τους σκοπούς της παρούσας απόφασης :

(α) "ως φορολογία", νοούνται οι ακόλουθοι φόροι που εφαρμόζονται στις συμμετέχουσες χώρες:

(i) Φόρος προστιθέμενης αξίας.

(ii) Ειδικοί φόροι κατανάλωσης για τα αλκοολούχα ποτά και τον καπνό και για τα ορυκτά έλαια

(iii) Φόροι εισοδήματος και περιουσίας όπως ορίζονται στο άρθρο 1 παράγραφος 2 της οδηγίας 77/799/EΟΚ [8] του Συμβουλίου

[8] ΕΕ L 336, 27.12.1977.

(iv) Φόροι ασφάλισης όπως ορίζονται στο άρθρο της οδηγίας 76/308/EΟΚ [9] του Συμβουλίου.

[9] ΕΕ L 73, 19.3.1976, σ.18.

(β) "ως διοίκηση" νοούνται οι δημόσιες αρχές των συμμετεχουσών χωρών που είναι αρμόδιες για τη φορολογία.

(γ) "ως συμμετέχουσες χώρες" νοούνται τα κράτη μέλη και οι χώρες που αναφέρονται στο άρθρο 4.

(δ) "ως υπάλληλος" νοείται κάθε υπάλληλος διοίκησης.

(ε) "ως ανταλλαγή" νοείται η επίσκεψη εργασίας την οποία πραγματοποιεί σε διοίκηση άλλου κράτους μέλους ένας υπάλληλος συμμετέχουσας χώρας στο πλαίσιο του προγράμματος.

(στ) "ως πολυμερής έλεγχος" νοείται ο συντονισμένος έλεγχος της φορολογικής οφειλής ενός ή περισσότερων φορολογούμενων, ο οποίος οργανώνεται από πολλές συμμετέχουσες χώρες και έχει κοινό ή συμπληρωματικό ενδιαφέρον.

Άρθρο 3

Στόχοι

1. Ο γενικός στόχος του προγράμματος θα είναι να βελτιωθεί η ορθή λειτουργία των φορολογικών συστημάτων στην εσωτερική αγορά με την αύξηση της συνεργασίας μεταξύ των συμμετεχουσών χωρών, των διοικήσεων και υπαλλήλων τους, και να προσδιοριστούν και να διορθωθούν τομείς όπως οι νομοθετικές και διοικητικές πρακτικές που καθιστούν δύσκολη αυτή τη συνεργασία.

2. Οι στόχοι του προγράμματος είναι:

(α) Για το φόρο προστιθέμενης αξίας:

να υποστηριχτεί η στρατηγική ΦΠΑ της Ευρωπαϊκής Ένωσης όπως περιγράφεται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, με τίτλο "στρατηγική για τη βελτίωση της λειτουργίας του συστήματος ΦΠΑ στο πλαίσιο της εσωτερικής αγοράς" [10], ή κάθε μελλοντική στρατηγική που θα υιοθετήσει η Επιτροπή.

[10] (COM(2000) 348 τελικό).

(β) Για τους ειδικούς φόρους κατανάλωσης:

να βελτιωθεί η συνεργασία μεταξύ των κρατών μελών, εξασφαλίζοντας την ενιαία εφαρμογή των ισχυόντων κανόνων και με την ανάπτυξη κοινής προσέγγισης για τις νομικές και διοικητικές πτυχές στον τομέα των ειδικών φόρων κατανάλωσης.

(γ) Για την άμεση φορολογία:

να γίνουν πιο γνωστές οι κοινοτικές πολιτικές στον τομέα της άμεσης φορολογίας και να υποστηριχτούν οι εμπειρίες κοινοπραξίας, ανταλλαγής πληροφοριών και άλλης διοικητικής συνεργασίας.

(δ) Για τις υποψήφιες χώρες:

να αντιμετωπιστούν οι ειδικές ανάγκες των υποψήφιων χωρών λαμβάνοντας τα αναγκαία μέτρα για την προσχώρηση στον τομέα της φορολογικής νομοθεσίας και της διοικητικής ικανότητας.

3. Οι λειτουργικοί στόχοι του προγράμματος καθορίζονται ετησίως σύμφωνα με τη διαδικασία που αναφέρεται στο άρθρο 13 παράγραφος 2.

Άρθρο 4

Συμμετοχή των υποψηφίων χωρών

Το πρόγραμμα θα είναι ανοιχτό για τη συμμετοχή:

(α) των υποψηφίων χωρών της Κεντρικής και Ανατολικής Ευρώπης σύμφωνα με τους όρους που καθορίζονται στις ευρωπαϊκές συμφωνίες, στα πρόσθετα πρωτόκολλα και στις αποφάσεις των αντίστοιχων συμβουλίων σύνδεσης.

(β) της Κύπρου, της Μάλτας και της Τουρκίας με βάση τις διμερείς συμφωνίες για το θέμα αυτό που θα συναφθούν με αυτές τις χώρες.

Κεφάλαιο II

Δραστηριότητες του προγράμματος

Άρθρο 5

Συστήματα επικοινωνίας και ανταλλαγής πληροφοριών

1. Η Επιτροπή και οι συμμετέχουσες χώρες εξασφαλίζουν τη λειτουργία των ακόλουθων συστημάτων επικοινωνίας και ανταλλαγής πληροφοριών στο βαθμό που η λειτουργία τους είναι αναγκαία βάσει της κοινοτικής νομοθεσίας:

(α) το Κοινό δίκτυο επικοινωνιών/διεπαφή κοινού συστήματος (CCN/CSI) στο βαθμό που είναι αναγκαίος για να υποστηριχτεί η λειτουργία των άλλων συστημάτων που καθορίζονται στην παρούσα παράγραφο.

(β) το ηλεκτρονικό σύστημα ανταλλαγής πληροφοριών για τον έλεγχο του ΦΠΑ (VIES) και τα συστήματά του ανταλλαγής μηνυμάτων.

(γ) το σύστημα επαλήθευσης των ειδικών φόρων κατανάλωσης.

(δ) το σύστημα έγκαιρης προειδοποίησης για τους φόρους κατανάλωσης.

(ε) το σύστημα πινάκων ειδικών φόρων κατανάλωσης.

2. Νέα συστήματα επικοινωνίας και ανταλλαγής πληροφοριών μπορούν να καθοριστούν σύμφωνα με τη διαδικασία που αναφέρεται στο άρθρο 13 παράγραφος 2.

3. Τα κοινοτικά στοιχεία συστημάτων επικοινωνίας και ανταλλαγής πληροφοριών είναι ο εξοπλισμός, το λογισμικό και οι ζεύξεις δικτύου που θα είναι κοινά σε όλες τις συμμετέχουσες χώρες για την εξασφάλιση της διασύνδεσης και της διαλειτουργικότητας των συστημάτων, ανεξάρτητα από το εάν τα στοιχεία είναι εγκατεστημένα σε χώρους της Επιτροπής (ή ενός εξουσιοδοτημένου υπεργολάβου) ή στις εγκαταστάσεις των συμμετεχουσών χωρών (ή ενός εξουσιοδοτημένου υπεργολάβου). Η Επιτροπή συνάπτει τις αναγκαίες συμβάσεις για να εξασφαλιστεί ο λειτουργικός χαρακτήρας αυτών των στοιχείων εξ'ονόματος της Κοινότητας.

4. Τα μη κοινοτικά στοιχεία των συστημάτων επικοινωνίας και ανταλλαγής πληροφοριών περιλαμβάνουν τις εθνικές βάσεις δεδομένων που αποτελούν τμήμα των εν λόγω συστημάτων, τις ζεύξεις δικτύου μεταξύ των κοινοτικών και μη κοινοτικών στοιχείων καθώς και το λογισμικό και το υλικό που κάθε συμμετέχουσα χώρα θα κρίνει απαραίτητα για την πλήρη αξιοποίηση των εν λόγω συστημάτων από το σύνολο της διοίκησής του. Οι συμμετέχουσες χώρες εξασφαλίζουν τη διατήρηση της λειτουργικότητας και της διαλειτουργικότητας των μη κοινοτικών στοιχείων με τα κοινοτικά στοιχεία.

5. Η Επιτροπή συντονίζει, σε συνεργασία με τις συμμετέχουσες χώρες, τις πτυχές της καθιέρωσης και της λειτουργίας των κοινοτικών και μη κοινοτικών στοιχείων των συστημάτων και υποδομών που αναφέρονται στην παράγραφο 1.

Άρθρο 6

Πολυμερείς έλεγχοι

Οι συμμετέχουσες χώρες δύνανται να επιλέξουν, μεταξύ των πολυμερών ελέγχων που οργανώνονται από αυτές, τους ελέγχους το κόστος των οποίων θα αναληφθεί από την Κοινότητα σύμφωνα με το άρθρο 11. Οι συμμετέχουσες χώρες υποβάλουν τις ετήσιες εκθέσεις και αξιολογήσεις όσον αφορά αυτούς τους ελέγχους στην Επιτροπή.

Άρθρο 7

Σεμινάρια

Η Επιτροπή και οι συμμετέχουσες χώρες διοργανώνουν από κοινού σεμινάρια στα οποία συμμετέχουν υπάλληλοι των διοικήσεων, αντιπρόσωποι της Επιτροπής και, εάν παραστεί ανάγκη, άλλοι εμπειρογνώμονες.

Άρθρο 8

Ανταλλαγές υπαλλήλων

1. Η Επιτροπή και οι συμμετέχουσες χώρες οργανώνουν ανταλλαγές υπαλλήλων. Η εκάστοτε διάρκεια των ανταλλαγών δεν υπερβαίνει τον ένα μήνα. Άλλη ανταλλαγή εστιάζεται σε μία συγκεκριμένη επαγγελματική δραστηριότητα και προετοιμάζεται επαρκώς, ενώ μετά το πέρας της αξιολογείται από τους υπαλλήλους και τις διοικήσεις που συμμετείχαν.

2. Οι συμμετέχουσες χώρες λαμβάνουν τα απαραίτητα μέτρα για να επιτρέψουν στους συμμετέχοντες υπαλλήλους να μετέχουν ενεργά στις δραστηριότητες της διοίκησης υποδοχής. Για το σκοπό αυτό επιτρέπεται στους υπαλλήλους αυτούς να εκτελούν τις εργασίες οι οποίες αντιστοιχούν στα καθήκοντα που έχουν ανατεθεί από τη διοίκηση υποδοχής σύμφωνα με την έννομη τάξη της.

3. Κατά τη διάρκεια της ανταλλαγής, η αστική ευθύνη του υπαλλήλου κατά την εκτέλεση των καθηκόντων του εξομοιώνεται κατά τον ίδιο τρόπο με την αστική ευθύνη των υπαλλήλων της διοίκησης υποδοχής. Οι συμμετέχοντες στην ανταλλαγή υπάλληλοι υπόκεινται στους κανόνες περί επαγγελματικού απορρήτου που ισχύουν για τους εθνικούς υπαλλήλους.

Άρθρο 9

Δραστηριότητες κατάρτισης

1. Οι συμμετέχουσες χώρες, σε συνεργασία με την Επιτροπή, προκειμένου να ενθαρρύνουν τη συνεργασία μεταξύ των εθνικών οργανισμών κατάρτισης και των υπαλλήλων που είναι επιφορτισμένοι με θέματα κατάρτισης στον τομέα της φορολογίας στις διοικήσεις:

(α) αναπτύσσουν τα υφιστάμενα προγράμματα κατάρτισης και, ενδεχομένως,εκπονούν νέα προγράμματα για να παράσχουν στους υπαλλήλους έναν κοινό πυρήνα κατάρτισης και να τους επιτρέψουν να αποκτήσουν τα αναγκαία επαγγελματικά προσόντα και τις γνώσεις.

(β) όπου κρίνεται σκόπιμο, δέχονται στα τμήματα κατάρτισης σε θέματα φορολογίας που προβλέπει κάθε συμμετέχουσα χώρα για τους υπαλλήλους της, στους υπαλλήλους όλων των συμμετεχουσών χωρών.

(γ) αναπτύσσουν τα νέα κοινά εργαλεία για την κατάρτιση σε θέματα φορολογίας.

2. Οι συμμετέχουσες χώρες μεριμνούν επίσης ώστε όλοι οι υπάλληλοί τους να λαμβάνουν την αρχική και συνεχή κατάρτιση που απαιτείται για την απόκτηση των κοινών επαγγελματικών προσόντων και γνώσεων σύμφωνα με τα κοινά προγράμματα κατάρτισης, καθώς και την αναγκαία γλωσσική κατάρτιση που θα τους επιτρέψει να φτάσουν σε ένα επαρκές επίπεδο γλωσσομάθειας.

Κεφάλαιο ΙΙΙ

Τελικές διατάξεις

Άρθρο 10

Δημοσιονομικό πλαίσιο

Το δημοσιονομικό πλαίσιο για την εφαρμογή του προγράμματος για την περίοδο από 1ης Ιανουαρίου 2003 έως τις 31 Δεκεμβρίου 2007 καθορίζεται σε 56 εκατ. EUR. Οι ετήσιες πιστώσεις θα εγκριθούν από την αρμόδια για τον προϋπολογισμό αρχή εντός των ορίων της δημοσιονομικής προοπτικής.

Άρθρο 11

Δαπάνες

1. Οι αναγκαίες δαπάνες εφαρμογής του προγράμματος επιμερίζονται μεταξύ της Κοινότητας και των συμμετεχουσών χωρών σύμφωνα με τις παραγράφους 2, 3 και 4:

2. Η Κοινότητα αναλαμβάνει τις δαπάνες ως εξής:

(α) το κόστος για την ανάπτυξη, αγορά, εγκατάσταση, διατήρηση και το κόστος της καθημερινής λειτουργίας των κοινοτικών στοιχείων των συστημάτων επικοινωνίας και ανταλλαγής πληροφοριών που περιγράφονται στο άρθρο 5, εκτός εάν η Επιτροπή αποφασίσει διαφορετικά σύμφωνα με τη διαδικασία που αναφέρεται στο άρθρο 13 παράγραφος 2.

(β) τα οδοιπορικά και τις δαπάνες διαμονής των υπαλλήλων σχετικά με τους πολυμερείς ελέγχους και τις ανταλλαγές υπαλλήλων.

(γ) τα οδοιπορικά και τις δαπάνες διαμονής καθώς και άλλο κόστος που αφορά τα σεμινάρια και τις δραστηριότητες κατάρτισης.

(δ) αυτή η αναλογία των άλλων δραστηριοτήτων θα αποφασιστεί για κάθε παράγραφο χωριστά σύμφωνα με τη διαδικασία που αναφέρεται στο άρθρο 13 παράγραφος 2.

3. Η Επιτροπή, σύμφωνα με τον Χρηματοοικονομικό Κανονισμό που εφαρμόζεται στον γενικό προυπολογισμό των Ευρωπαικων Κοινοτήτων, καθορίζει τους κανόνες που αφορούν την καταβολή των δαπανών και τις ανακοινώνει στις συμμετέχουσες χώρες.

4. Οι συμμετέχουσες χώρες αναλαμβάνουν τις δαπάνες για τα ακόλουθα:

(α) το 100% του κόστους ανάπτυξης, αγοράς, εγκατάστασης και συντήρησης και του κόστους καθημερινής λειτουργίας των μη κοινοτικών στοιχείων των συστημάτων επικοινωνίας και ανταλλαγής πληροφοριών που περιγράφονται στο άρθρο 5 εκτός εάν η Επιτροπή αποφασίσει διαφορετικά σύμφωνα με τη διαδικασία που αναφέρεται στο άρθρο 13 παράγραφος 2.

(β) τη διαφορά, εάν υπάρχει, μεταξύ των δαπανών που καταβάλλει η Κοινότητα σύμφωνα με την παράγραφο 1 και του πραγματικού κόστους της δραστηριότητας.

(γ) το κόστος που αφορά την αρχική και συνεχή κατάρτιση, συμπεριλαμβανομένης της γλωσσικής κατάρτισης, των υπαλλήλων τους.

Άρθρο 12

Χρηματοοικονομικός έλεγχος

Οι αποφάσεις χρηματοδότησης και οι συμφωνίες ή συμβάσεις που απορρέουν από την παρούσα απόφαση, αποτελούν αντικείμενο δημοσιονομικού ελέγχου, και εάν χρειαστεί, επιτόπιων λογιστικών ελέγχων από την Επιτροπή, συμπεριλαμβανομένων της ευρωπαϊκής υπηρεσίας καταπολέμησης της απάτης (OLAF) και του ευρωπαϊκού Ελεγκτικού Συνεδρίου. Οι επιχορηγήσεις που θα καταβληθούν δυνάμει της παρούσας απόφασης, θα αποτελέσουν αντικείμενο εκ των προτέρων γραπτής συμφωνίας εκ μέρους των δικαιούχων. Αυτή η συμφωνία θά αναφέρει ρητά την αποδοχή των δικαιούχων για διενέργεια ελέγχου απο το ευρωπαϊκό Ελεγκτικό Συνέδριο, οσον αφορά τη διαχείριση των παρεχομένων χρηματοδοτήσεων.

Κεφάλαιο IV

Άλλες διατάξεις

Άρθρο 13

Επιτροπή

1. Η Επιτροπή επικουρείται από επιτροπή την λεγόμενη " Επιτροπή Fiscalis" που συνίσταται από αντιπροσώπους των κρατών μελών και με πρόεδρο αντιπρόσωπο της επιτροπής.

2. Όταν γίνεται αναφορά στην παρούσα παράγραφο, εφαρμόζεται η διαδικασία διαχείρισης που καθορίζεται στο άρθρο 4 της απόφασης 1999/468/ΕΚ, σύμφωνα με τα άρθρα 7 και 8.

3. Η περίοδος που προβλέπεται στο άρθρο 4 παράγραφος 3 της απόφασης 1999/468/ΕΚ είναι τρεις μήνες.

Άρθρο 14

Παρακολούθηση

1. Το πρόγραμμα αποτελεί αντικείμενο συνεχούς παρακολούθησης που διεξάγεται από κοινού από τις συμμετέχουσες χώρες και την Επιτροπή.

2. Οι υπηρεσίες της Επιτροπής υποβάλουν ετησίως στην Επιτροπή που αναφέρεται στο άρθρο 13 παράγραφος 1, έκθεση παρακολούθησης που καθορίζει για το σύνολο του προγράμματος την κατάσταση προόδου των δραστηριοτήτων από πλευράς υλοποιήσεων και αποτελεσμάτων.

3. Οι διοικήσεις των συμμετεχουσών χωρών διαβιβάζουν στην Επιτροπή όλα τα αναγκαία στοιχεία για να πραγματοποιηθούν οι εκθέσεις παρακολούθησης με τον πιο αποτελεσματικό δυνατό τρόπο.

Άρθρο 15

Ενδιάμεση και τελική αξιολόγηση

1. Το πρόγραμμα αποτελεί αντικείμενο ενδιάμεσης αξιολόγησης και μιας τελικής αξιολόγησης, που πραγματοποιούνται υπό την αρμοδιότητα της Επιτροπής με τη βοήθεια των εκθέσεων που έχουν υποβάλει οι συμμετέχουσες χώρες. Η αποτελεσματικότητα του προγράμματος αξιολογείται σύμφωνα με τους στόχους που αναφέρονται στο άρθρο 3. Οι αξιολογήσεις εξασφαλίζονται μέσω των εκθέσεων που αναφέρονται στην παράγραφο 2.

- Η ενδιάμεση αξιολόγηση εξετάζει τη συνάφεια και τα πρώτα αποτελέσματα και τις επιπτώσεις των δραστηριοτήτων του προγράμματος. Εκτιμά επίσης τη χρησιμοποίηση των πιστώσεων, τη διεξαγωγή της παρακολούθησης και της εφαρμογής.

- Η τελική αξιολόγηση εξετάζει την αποτελεσματικότητα και τις επιδόσεις των δραστηριοτήτων του προγράμματος.

2. Οι συμμετέχουσες χώρες διαβιβάζουν στην Επιτροπή

(α) για τις 31 Δεκεμβρίου 2004 το αργότερο έκθεση αξιολόγησης για την αποτελεσματικότητα του προγράμματος στα μέσα εφαρμογής του.

(β) για τις 31 Δεκεμβρίου 2007 το αργότερο, έκθεση αξιολόγησης εκ των υστέρων για την αποτελεσματικότητα και τις υλοποιήσεις του προγράμματος.

3. Η Επιτροπή υποβάλλει στο Ευρωπαϊκό Κοινοβούλιο και στο Συμβούλιο

(α) για τις 30 Ιουνίου 2005 το αργότερο έκθεση αξιολόγησης για την αποτελεσματικότητα του προγράμματος στα μέσα εφαρμογής του καθώς και μία ανακοίνωση για τη σκοπιμότητα συνέχισης του προγράμματος, συνοδευόμενη κατά περίπτωση με την κατάλληλη πρόταση.

(β) για τις 30 Ιουνίου 2008 το αργότερο έκθεση αξιολόγησης για την αποτελεσματικότητα και τις επιδόσεις του προγράμματος.

Αυτές οι εκθέσεις διαβιβάζονται επίσης προς ενημέρωση στην Οικονομική και Κοινωνική Επιτροπή και στην Επιτροπή των Περιφερειών.

4. Οι εκθέσεις αξιολόγησης που αναφέρονται στην παράγραφο 3, διεξάγονται κυρίως βάσει των εκθέσεων που αναφέρονται στην παράγραφο 2, των εκθέσεων παρακολούθησης που αναφέρονται στο άρθρο 14 παράγραφος 2 και κάθε άλλου κατάλληλου στοιχείου.

Άρθρο 16

Κατάργηση

Καταργείται η απόφαση αριθ. 888/98/ΕΚ.

Άρθρο 17

Έναρξη ισχύος

Η παρούσα απόφαση αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Η απόφαση εφαρμόζεται από την 1η Ιανουαρίου 2003.

Άρθρο 18

Αποδέκτες

Η παρούσα απόφαση απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

H Πρόεδρος Ο Πρόεδρος

ΝΟΜΟΘΕΤΙΚΗ ΔΗΜΟΣΙΟΝΟΜΙΚΗ ΔΗΛΩΣΗ

Τομέας πολιτικής: Κεφάλαιο 04: Φορολογική πολιτική

Δραστηριότητα: Άρθρο 01: Πρόγραμμα Fiscalis 2007 (πρώην Fiscalis)

Tιτλοσ τησ δρασησ: Θέσπιση κοινοτικού προγράμματος για τη βελτίωση των συστημάτων φορολογίας στην εσωτερική αγορά (πρόγραμμα Fiscalis 2007)

1. ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ ΚΑΙ ΚΕΦΑΛΑΙΑ

B5-3050

2. ΓΕΝΙΚΑ ΣΤΟΙΧΕΙΑ

2.1. Συνολική χορήγηση για τη δράση (μέρος Β): 56 εκατ. EUR για αναλήψεις υποχρεώσεων

2.2. Περίοδος εφαρμογής: 2003-2007

2.3. Γενική πολυετής εκτίμηση των δαπανών:

α) Χρονοδιάγραμμα των πιστώσεων αναλήψεων υποχρεώσεων/πιστώσεων πληρωμών (χρηματοδοτική παρέμβαση) (βλέπε σημείο 6.1.1)

Εκατ. EUR (στο τρίτο δεκαδικό ψηφίο)

>ΘΕΣΗ ΠIΝΑΚΑ>

β) Τεχνική και διοικητική βοήθεια και δαπάνες στήριξης (βλέπε σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Γενική δημοσιονομική επίπτωση των ανθρωπίνων πόρων και άλλων διοικητικών δαπανών (βλέπε σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4. Συμμόρφωση με το χρηματοδοτικό προγραμματισμό και τις χρηματοδοτικές προοπτικές

|x| Η πρόταση συμφωνεί με τον υπάρχοντα χρηματοδοτικό προγραμματισμό

| | Η παρούσα πρόταση μπορεί να απαιτήσει τον αναπρογραμματισμό του αντίστοιχου κεφαλαίου της χρηματοδοτικής προοπτικής

| | Αυτό μπορεί να απαιτήσει την εφαρμογή των διατάξεων της διοργανικής συμφωνίας.

2.5. Χρηματοδοτικές επιπτώσεις στα έσοδα:

|x| Καμία δημοσιονομική επίπτωση (ενέχονται οι τεχνικές πτυχές όσον αφορά την εφαρμογή μέτρου)

| | Δημοσιονομική επίπτωση - επιπτώσεις στα έσοδα ως εξής:

Ουδέν

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 95 της Συνθήκης για την Ίδρυση της Ευρωπαϊκής Κοινότητας

5. ΠΕΡΙΓΡΑΦΗ ΚΑΙ ΛΟΓΟΙ

5.1. Ανάγκη κοινοτικής παρέμβασης

5.1.1. Επιδιωκόμενοι στόχοι

Ο γενικός στόχος του προγράμματος θα είναι να βελτιωθεί η ορθή λειτουργία των φορολογικών συστημάτων στην εσωτερική αγορά με την αύξηση της συνεργασίας μεταξύ των κρατών μελών, των διοικήσεων και των υπαλλήλων τους, και να προσδιοριστούν και να διορθωθούν οι τομείς, όπως οι νομοθετικές και διοικητικές πρακτικές που καθιστούν δύσκολη αυτή τη συνεργασία. Το πρόγραμμα είναι ανοιχτό επίσης για τη συμμετοχή των υποψηφίων χωρών.

Οι γενικοί στόχοι του προγράμματος είναι:

Φόρος Προστιθέμενης Αξίας: Για να υποστηριχτεί η στρατηγική ΦΠΑ της Ευρωπαϊκής Ένωσης όπως υπογραμμίζεται στην ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, με τίτλο "στρατηγική για τη βελτίωση της λειτουργίας του συστήματος ΦΠΑ στο πλαίσιο της εσωτερικής αγοράς", ή κάθε μελλοντική στρατηγική που θα υιοθετήσει η Επιτροπή. Οι τέσσερις κυριότεροι στόχοι σ´αυτόν τον τομέα είναι η απλούστευση και ο εκσυγχρονισμός των κανόνων, μαζί με την ενιαία εφαρμογή των κανόνων και μια νέα προσέγγιση διοικητικής συνεργασίας.

Ειδικοί φόροι κατανάλωσης: Για να βελτιωθεί η συνεργασία μεταξύ των κρατών μελών, με την εξασφάλιση πιο ενιαίας εφαρμογής των ισχυόντων κανόνων και με την ανάπτυξη κοινής προσέγγισης για τις νομικές και διοικητικές πτυχές στον τομέα των ειδικών φόρων κατανάλωσης.

Άμεση φορολογία: Να γίνουν πιο γνωστές οι κοινοτικές πολιτικές στον τομέα της άμεσης φορολογίας και να υποστηριχτούν οι εμπειρίες κοινοπραξίας, οι ανταλλαγές πληροφοριών και άλλες μορφές διοικητικής συνεργασίας.

Υποψήφιες χώρες: Για να εξασφαλιστεί η πραγματική εφαρμογή του φορολογικού κεκτημένου από τις υποψήφιες χώρες, να καλυφτούν οι ειδικές ανάγκες των υποψηφίων χωρών, να ενισχυθεί η διοικητική ικανότητά τους και να μπορέσουν να εφαρμόσουν τα αναγκαία νομοθετικά, διοικητικά, οργανωτικά και τεχνικά μέτρα.

Οι ειδικοί στόχοι του προγράμματος θα καθορίζονται και επανεξετάζονται ετησίως από την επιτροπή διαχείρισης του προγράμματος που συστήνεται με την παρούσα απόφαση.

5.1.2. Μέτρα που λαμβάνονται σε συνδυασμό με την εκ των προτέρων αξιολόγηση

Το πρόγραμμα Fiscalis [11] εγκρίθηκε από το Ευρωπαϊκό Κοινοβούλιο και το Συμβούλιο το 1998 ως ένα πενταετές πρόγραμμα κοινοτικής δράσης για τη βελτίωση των συστημάτων έμμεσης φορολογίας της εσωτερικής αγοράς. Αποτέλεσε αντικείμενο ενδιάμεσης αξιολόγησης με βάση τις ενδιάμεσες εκθέσεις των κρατών μελών που κάλυπταν τα τρία πρώτα χρόνια, και η οποία κατέληγε στο συμπέρασμα ότι οι βραχυπρόθεσμες επιπτώσεις του προγράμματος είναι ενθαρρυντικές και ότι θεωρείται ως ένα αξιόλογο μέσο για τη στήριξη της φορολογικής πολιτικής της ΕΕ. Ωστόσο σημειώνεται ότι ήταν δύσκολο να υπολογιστεί ο βαθμός υλοποίησης των στόχων. Χρειάζεται περαιτέρω εργασία σ´αυτόν τον τομέα στο πλαίσιο της τελικής έκθεσης για την εφαρμογή και τις επιπτώσεις του προγράμματος όπως απαιτείται από το άρθρο 12 παράγραφος 3β της απόφασης Fiscalis.

[11] Απόφαση αριθ.888/98/EΚ του Ευρωπαϊκού Κοινοβουλίου και του Συμβουλίου σχετικά με την έγκριση κοινοτικού προγράμματος για τη βελτίωση των συστημάτων έμμεσης φορολογίας της εσωτερικής αγοράς (πρόγραμμα Fiscalis ), ΕΕ L 126, της 28.4.1998, σ.1.

Με τις δραστηριότητές του, το πρόγραμμα Fiscalis συνέβαλε στη σημαντική διάδοση γνώσεων και εμπειρίας στους συμμετέχοντες σχετικά με ειδικά θέματα, κατέστησε δυνατό να βελτιωθεί ο έλεγχος και η καταπολέμηση της απάτης στο πλαίσιο των συστημάτων έμμεσης φορολογίας και επέτρεψε τους υπαλλήλους να υιοθετήσουν νέες διοικητικές πρακτικές συνεργαζόμενοι με άλλες φορολογικές διοικήσεις. Η έκθεση έδειξε ότι το πρόγραμμα το οποίο παρέχει επίσης τη νομική βάση για τη χρηματοδότηση των περισσότερων από τις κοινοτικές δράσεις στήριξης της μηχανοργάνωσης, ενθάρρυνε την καλύτερη χρησιμοποίηση και διανομή των υπαρχόντων συστημάτων φορολογικού ελέγχου. Πρόκειται για βασικά μέσα ελέγχου στον τομέα του ενδοκοινοτικού ΦΠΑ και των ειδικών φόρων κατανάλωσης. Το πρόγραμμα συνέβαλε επίσης στην ανάπτυξη νέων σχεδίων μηχανοργάνωσης στον τομέα των ειδικών φόρων κατανάλωσης. Με το άνοιγμά τους στις υποψήφιες χώρες τους έδωσε τη δυνατότητα να επωφεληθούν ήδη από τη συμμετοχή τους σε σεμινάρια και ανταλλαγές.

Λαμβανομένων υπόψη της αξιολόγησης και της συνεισφοράς του στην υλοποίηση των κοινοτικών στόχων στον τομέα της άμεσης φορολογίας, το νέο πρόγραμμα Fiscalis 2007 στηρίζεται στην κτηθείσα εμπειρία αλλά λαμβάνει επίσης υπόψη τις νέες εξελίξεις στον τομέα της φορολογικής πολιτικής καθώς και τις γενικότερες εξελίξεις στην Ευρώπη. Για παράδειγμα, οι νέες τεχνολογίες παίζουν σημαντικό ρόλο στον εκσυγχρονισμό των φορολογικών συστημάτων και των φορολογικών διοικήσεων και ανοίγουν τις δυνατότητες για τη βελτίωση της αποτελεσματικότητας καθώς και τη δημιουργία περιβάλλοντος καλύτερης συνεργασίας μεταξύ των κρατών μελών. Το νέο πρόγραμμα πρέπει να επωφεληθεί από αυτές τις εξελίξεις. Επομένως, η πρόταση περιλαμβάνει ένα σημαντικά αναθεωρημένο και εκσυγχρονισμένο πρόγραμμα στόχος του οποίου είναι να συνεχίσει να παρέχει την καλύτερη δυνατή στήριξη για τη φορολογική εργασία της Κοινότητας.

Ως προς αυτό, η πρόταση περιέχει τις ακόλουθες βελτιώσεις σε σύγκριση με την απόφαση Fiscalis:

- οι στόχοι του προγράμματος θα συνδυαστούν άμεσα με τους στόχους φορολογικής πολιτικής.

- θα επεκταθεί για να καλύψει την άμεση φορολογία.

- έχει ενσωματωθεί ένας ειδικός στόχος για να ανταποκριθεί καλύτερα στις ειδικές ανάγκες των υποψηφίων χωρών. Θα είναι δυνατόν να συμπεριληφθούν νέες δραστηριότητες για να αντιμετωπιστούν αυτές οι ανάγκες.

- εφαρμόζεται μία συντονισμένη προσέγγιση των συστημάτων επικοινωνίας και ανταλλαγής πληροφοριών σε φορολογικά θέματα καθώς όλα αυτά θα ενταχθούν στο νέο πρόγραμμα.

- προβλέπεται μια πιο διαρθρωμένη προσέγγιση για την αξιολόγηση.

5.1.3. Μέτρα που λαμβάνονται μετά την εκ των προτέρων αξιολόγηση

Μη εφαρμόσιμο.

5.2. Προβλεπόμενες δράσεις και ρυθμίσεις για δημοσιονομική παρέμβαση

Οι δραστηριότητες είναι οι ακόλουθες:

- Συστήματα επικοινωνίας και ανταλλαγής πληροφοριών:

Για τα σημερινά συστήματα, ιδίως το VIES (Hλεκτρονικό σύστημα ανταλλαγής πληροφοριών για τον έλεγχο του ΦΠΑ), το CCN/CSI (Κοινό δίκτυο επικοινωνιών/Διεπαφή κοινού συστήματος), το SIPA (Σύστημα προηγούμενης ενημέρωσης για τους ειδικούς φόρους κατανάλωσης) και τον Πίνακα ειδικών φόρων κατανάλωσης, η Κοινότητα πρέπει να εξασφαλίσει το λειτουργικό χαρακτήρα τους: κυρίως τα έξοδα συντήρησης, εξέλιξης και τρέχουσας λειτουργίας των συστημάτων και τα έξοδα λειτουργίας του δικτύου.

Για τα νέα συστήματα που προβλέπονται, όπως το VMA (Σύστημα ελέγχου των κινήσεων των φόρων κατανάλωσης), το ηλεκτρονικό ταχυδρομείο, την 8η Οδηγία, η Κοινότητα πρέπει να εξασφαλίσει τα έξοδα ανάπτυξης, αγοράς, εγκατάστασης, λειτουργίας και εξέλιξης αυτών των συστημάτων: κυρίως τον εξοπλισμό, το λογισμικό και τα δίκτυα που πρέπει να είναι κοινά σε όλες τις συμμετέχουσες χώρες ώστε να εξασφαλιστεί η διασύνδεση και η διαλειτουργικότητα αυτών των συστημάτων.

Για τα νέα προβλεπόμενα συστήματα στον τομέα της άμεσης φορολογίας η Κοινότητα πρέπει να αναλάβει τα έξοδα μελετών σκοπιμότητας.

Για τις υποψήφιες χώρες, στο πλαίσιο της διαδικασίας διεύρυνσης, η Κοινότητα πρέπει να εξασφαλίσει τα έξοδα παροχής βοήθειας, ελέγχου της συμμόρφωσης και διασύνδεσης των εθνικών συστημάτων με τα κοινοτικά συστήματα.

Οι συμμετέχουσες χώρες πρέπει να εξασφαλίσουν τη λειτουργία των εθνικών βάσεων δεδομένων που αποτελούν μέρος αυτών των συστημάτων, και ζεύξεις δικτύου μεταξύ των κοινοτικών και των μη κοινοτικών στοιχείων αυτών των συστημάτων, καθώς και το λογισμικό και το υλικό που κάθε συμμετέχουσα χώρα θα κρίνει χρήσιμα για την πλήρη εκμετάλλευση αυτών των συστημάτων στο σύνολο της διοίκησής της.

- Ανταλλαγές, ομάδες εργασίας, σεμινάρια και πολυμερείς έλεγχοι: Οδοιπορικά και έξοδα διαμονής των υπαλλήλων των συμμετεχουσών χωρών που είναι επιφορτισμένοι με την έμμεση φορολογία, σε συνδυασμό με τη συμμετοχή τους σ'αυτές τις ανταλλαγές, σε σεμινάρια ή σε πολυμερείς ελέγχους εκτός της χώρας τους. Όλα τα οδοιπορικά και τα έξοδα διαμονής (των ανταλλαγών, σεμιναρίων και άσκησης πολυμερών ελέγχων) υπολογίζονται με βάση τα οδοιπορικά και τις ημερήσιες αποζημιώσεις που ισχύουν σήμερα για τους υπαλλήλους της Επιτροπής.

- Κοινές πρωτοβουλίες κατάρτισης: Στόχος αυτών των πρωτοβουλιών είναι να δημιουργηθούν ομάδες σχεδίου για την ανάπτυξη κοινής κατάρτισης για τα κράτη μέλη, ιδίως στους τομείς των τεχνικών λογιστικών ελέγχων και των λογιστικών ελέγχων υπολογιστή. να αναπτυχθεί η χρήση του διαδικτύου στον τομέα της κατάρτισης. να παρασχεθούν πληροφορίες στον τομέα της κατάρτισης, να αναπτυχθούν τα εργαλεία της τεχνικής γλώσσας και να προωθηθεί η συνεργασία μεταξύ των οργανισμών κατάρτισης στα κράτη μέλη. Αυτές οι δραστηριότητες θα απαιτήσουν τη χρηματοδότηση των οδοιπορικών και των εξόδων διαμονής και ενδεχομένως της αγοράς των κατάλληλων υλικών. Όλα τα οδοιπορικά και τα έξοδα διαμονής (ανταλλαγών, σεμιναρίων και άσκησης πολυμερών ελέγχων) υπολογίζονται με βάση τα οδοιπορικά και τις ημερήσιες αποζημιώσεις που ισχύουν σήμερα για τους υπαλλήλους της Επιτροπής.

5.3. Μέθοδοι εφαρμογής

Στόχος είναι να αναπτυχθεί συντονισμένη προσέγγιση για το πρόγραμμα, να κοινοποιηθούν οι εμπειρίες και να εφαρμοστεί η καλύτερη πρακτική. Για να εξασφαλιστεί το ότι οι δραστηριότητες επικεντρώνονται στους τομείς πολιτικής με προτεραιότητα, προβλέπεται η ετήσια επανεξέταση των ειδικών στόχων από την επιτροπή Fiscalis 2007. Με βάση αυτήν την ετήσια έκθεση θα αναπτυχθεί ένα κυλιόμενο σχέδιο δράσης, καθορίζοντας στόχους προτεραιότητας και προσδιορίζοντας τις κατάλληλες δράσεις που πρέπει να αναληφθούν για την υλοποίηση των στόχων. Τα αποτελέσματα αυτών των δράσεων θα παρακολουθούνται και επανεξετάζονται από την επιτροπή διαχείρισης και, αν κριθεί σκόπιμο, θα προσδιοριστούν νέες δράσεις που θα ενσωματωθούν στο κυλιόμενο σχέδιο δράσης.

Για να αναπτυχθεί το πρόγραμμα κατά τέτοιο τρόπο ώστε να υλοποιεί τους συμφωνηθέντες ειδικούς στόχους, απαιτούνται όλες οι αιτήσεις δράσεων για την εφαρμογή των διαδικασιών καθορισμού προτεραιοτήτων και συγκεκριμένων στόχων, καθώς και να λαμβάνονται υπόψη οι αναγκαίοι πόροι για την υλοποίησή τους από όλους όσοι προτείνουν τις δράσεις, να δίνεται η κατάλληλη έγκριση για την δράση από όλους όσοι συμμετέχουν σ'αυτήν και να θεωρούνται η παρακολούθηση και η αξιολόγηση ως ένα αναπόσπαστο τμήμα της πρότασης.

Αυτή η μέθοδος εργασίας εξασφαλίζει το ότι οι δράσεις εστιάζονται στις προτεραιότητες πολιτικής, αναλαμβάνονται από κοινού με τα κράτη μέλη και ότι τα αποτελέσματα και η εμπειρία από τις δραστηριότητες ωφελούν και άλλες εργασίες σχετικά ή όχι με το πεδίο του προγράμματος.

6. ΔΗΜΟΣΙΟΝΟΜΙΚΗ ΕΠΙΠΤΩΣΗ

6.1. Συνολική δημοσιονομική επίπτωση στο Μέρος Β - (καθόλη την περίοδο προγραμματισμού)

6.1.1. Δημοσιονομική παρέμβαση

Αναλήψεις υποχρεώσεων σε εκατ. EUR (στο τρίτο δεκαδικό ψηφίο)

>ΘΕΣΗ ΠIΝΑΚΑ>

6.1.2. Τεχνική και διοικητική βοήθεια, δαπάνη στήριξης και δαπάνη ΤΠ (Πιστώσεις αναλήψεων υποχρεώσεων)

Ο πίνακας 6.1.2 δεν ισχύει.

6.2. Υπολογισμός του κόστους ανά προβλεπόμενο μέτρο στο Μέρος Β (καθόλη τη διάρκεια προγραμματισμού)

Αναλήψεις υποχρεώσεων σε εκατ. EUR (στο τρίτο δεκαδικό ψηφίο)

>ΘΕΣΗ ΠIΝΑΚΑ>

7. ΕΠΙΠΤΩΣΕΙΣ ΣΤΑ ΕΞΟΔΑ ΠΡΟΣΩΠΙΚΟΥ ΚΑΙ ΔΙΟΙΚΗΣΗΣ

7.1. Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2. Γενική δημοσιονομική επίπτωση των ανθρωπίνων πόρων

>ΘΕΣΗ ΠIΝΑΚΑ>

7.3. Άλλες διοικητικές δαπάνες που απορρέουν από τη δράση

>ΘΕΣΗ ΠIΝΑΚΑ>

I. Ετήσιο σύνολο (7.2 + 7.3)

II. Διάρκεια της δράσης

III. Συνολικό κόστος της δράσης (I x II) // EUR2.636.774

5 έτη

EUR13.183.870

Οι ανάγκες για διοικητικούς και ανθρώπινους πόρους θα καλυφθούν από τη χορήγηση που διατίθεται για τη διαχείριση της Γενικής Διεύθυνσης στο πλαίσιο της διαδικασίας ετήσιας χορήγησης.

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1. Ρυθμίσεις παρακολούθησης

Καλύπτεται από το άρθρο 14 της πρότασης που αναφέρει ότι το πρόγραμμα θα υπόκειται σε συνεχή παρακολούθηση που αναλαμβάνουν από κοινού οι συμμετέχουσες χώρες και η Επιτροπή, με βάση τη χρήση των οικονομικών δεικτών και των δεικτών των υλοποιήσεων και αποτελεσμάτων. Οι υπηρεσίες της Επιτροπής θα υποβάλουν στην επιτροπή σε ετήσια βάση έκθεση παρακολούθησης που θα καλύπτει τις δραστηριότητες του προγράμματος και τα αποτελέσματά τους κατά τη διάρκεια του εν λόγω έτους. Οι συμμετέχουσες χώρες θα υποβάλουν στην Επιτροπή όλες τις αναγκαίες πληροφορίες που απαιτούνται για την εκπόνηση των εκθέσεων παρακολούθησης.

8.2. Ρυθμίσεις και χρονοδιάγραμμα της προβλεπόμενης αξιολόγησης

Το άρθρο 15 της Απόφασης προβλέπει την αξιολόγηση του προγράμματος. Το πρόγραμμα αποτελεί αντικείμενο ενδιάμεσης αξιολόγησης και μιας αξιολόγησης εκ των υστέρων, που διενεργούνται από κοινού από τις συμμετέχουσες χώρες και την Επιτροπή, για να εκτιμηθούν οι επιπτώσεις των δραστηριοτήτων του προγράμματος στους ειδικούς και γενικούς στόχους που περιγράφονται ανωτέρω.

Η ενδιάμεση αξιολόγηση εξετάζει τη συνάφεια και τα πρώτα αποτελέσματα και τις επιπτώσεις των δραστηριοτήτων του προγράμματος. Αξιολογεί επίσης τη χρησιμοποίηση των πιστώσεων, τη διεξαγωγή της παρακολούθησης και της εφαρμογής.

Η τελική αξιολόγηση αφορά - λαμβανομένων υπόψη των αποτελεσμάτων της ενδιάμεσης έκθεσης αξιολόγησης - την χρησιμοποίηση των πόρων, την αποτελεσματικότητα και τις επιδόσεις των δραστηριοτήτων του προγράμματος.

Η αποτελεσματικότητα και η συνάφεια του προγράμματος αξιολογούνται σύμφωνα με τους ειδικούς και τους γενικούς στόχους.

Οι εκθέσεις αξιολόγησης εκ των υστέρων και οι ενδιάμεσες εκθέσεις διεξάγονται κυρίως με βάση τις εκθέσεις που υποβάλλουν οι συμμετέχουσες χώρες, τις ετήσιες εκθέσεις παρακολούθησης και κάθε άλλο κατάλληλο στοιχείο. Η Επιτροπή μπορεί να διενεργήσει θεματικές μελέτες για να συμπληρώσει τις διαθέσιμες πληροφορίες για τις επιπτώσεις του προγράμματος.

Οι υπηρεσίες της Επιτροπής θα μεριμνήσουν ώστε το πλαίσιο αξιολόγησης του μελλοντικού προγράμματος να είναι διαθέσιμο από την έναρξη του νέου προγράμματος. Θα περιλαμβάνει:

- Τον προσδιορισμό της λογικής της δράσης του προγράμματος (ιεράρχηση των στόχων, αποτελέσματα και αναμενόμενες επιπτώσεις),

- Την αναφορά των δεικτών των αποτελεσμάτων και των επιπτώσεων που επιτρέπουν να αξιολογηθεί η υλοποίηση αυτών των στόχων,

- Τα κατάλληλα μέσα συγκέντρωσης των στοιχείων ανάλογα με τα αποτελέσματα και τις επιπτώσεις που θα έχουν προσδιοριστεί (ερωτηματολόγιο, στατιστικά και άλλα στοιχεία).

9. ΜΕΤΡΑ ΚΑΤΑ ΤΗΣ ΑΠΑΤΗΣ

Οι συμμετέχουσες χώρες καταβάλλουν τα οδοιπορικά και τα έξοδα διαμονής των υπαλλήλων τους, με βάση τους συμφωνηθέντες κανόνες. Τα αναγκαία ποσά προκαταβάλλονται στις συμμετέχουσες χώρες κατά τη διάρκεια του έτους, λαμβανομένης υπόψη της εκτέλεσης. Οι συμμετέχουσες χώρες υποβάλλουν λεπτομερή αιτιολογικά έγγραφα των δαπανών τους και διατηρούν όλα τα έγγραφα ενόψει ελέγχου. Η πληρωμή των οδοιπορικών στους υπαλλήλους άλλων χωρών ή στους αντιπροσώπους εξωτερικών οργανισμών καθώς και των εξόδων σχετικά με την οργάνωση σεμιναρίων, γίνεται απευθείας από τις υπηρεσίες της Επιτροπής ή από τις συμμετέχουσες χώρες που διαθέτουν την αντίστοιχη εξουσιοδότηση. Σε κάθε τέτοια σύμβαση θα προβλέπονται διατάξεις κατά της απάτης (έλεγχοι, κλπ.).

Τα ποσά σχετικά με άλλες δραστηριότητες του προγράμματος υποβάλλονται στη συνήθη διαδικασία επαλήθευσης από τις υπηρεσίες της Επιτροπής, πριν την πληρωμή τους, λαμβανομένων υπόψη των συμβατικών υποχρεώσεων και της καλής δημοσιονομικής ή γενικής διαχείρισης. Σε όλες τις συμβάσεις που συνάπτει η Επιτροπή με τους δικαιούχους, προβλέπονται διατάξεις κατά της απάτης (έλεγχοι, εκθέσεις, κλπ).